**ЗАКОН О ИНОВАЦИОНОЈ ДЕЛАТНОСТИ**

1. **УВОДНЕ ОДРЕДБЕ**

**Предмет**

**Члан 1.**

Овим законом се уређују основни принципи и циљеви иновационе делатности, организација иновационе делатности у смислу примене техничког и технолошког знања као резултата научноистраживачке активности, трансфер технологије, надлежности и смернице за управљање правима интелектуалне својине на универзитетима и у јавним истраживачким организацијама, финансирање и друга питања везана за рад Фонда за иновациону делатност Републике Србије и Комисије за праћење развоја и привредног искоришћавања иновација, примене иновативних производа, процеса и услуга, као покретачких снага за отварање нових радних места у процесу успостављања паметног, одрживог и инклузивног раста и развоја Републике Србије.

**Појмови**

**Члан 2.**

Појмови коришћени у овом закону имају следеће значење:

1. **национални иновациони систем** је скуп организација, институција и њихових

међусобних односа, са заједничким циљем генерисања, ширења и примене резултата иновационе делатности, научноистраживачке активности и технолошког напретка у Републици Србији;

1. **иновациона делатност** је активност предузета у циљу креирања нових или

значајно унапређених производа, услуга, технологија и процеса или примене значајних промена, укључујући значајног смањења трошкова у односу на постојеће, у складу са потребама тржишта;

1. **иноватор** је физичко лице које својом иновационом делатношћу доприноси

стварању нових или значајно бољих производа, услуга, технологија и процеса;

1. **иновација** је успешна примена проналаска на тржишту, односно примена новог

или значајно унапређеног производа, услуге, технологије или процеса (укључујући значајне напретке техничких карактеристика, компоненти и материјала, уграђени софтвер, упутства за кориснике и остале функционалне карактеристике) или методе у рекламирању или нове организационе методе у пословању, организацији рада или односима између правних лица и окружења, која, према томе, може имати неку од следећих облика:

а) **иновација производа** као примена новог или значајно унапређеног производа који је нов за конкретно правно лице (што не мора да буде ново у смислу тржишта), али не значи промену естетске природе или само продају иновативних производа, произведених односно усавршених од стране других правних лица;

б) **иновација процеса** као примена новог, односно значајно унапређеног начина производње, складиштења, транспорта или испоруке, укључујући и значајне промене у техници, опреми или софтверу, али не искључиво за организационе и управљачке промене;

в) **иновација организације** као примена нових или значајних промена у структури управљања или метода, у циљу боље примене знања, квалитета производа или услуга, односно ефикаснијег пословања одређеног правног лица;

г) **иновација технологије** као примена нове, односно значајно унапређене технологије;

д) **иновација услуга** као примена нове, односно значајно унапређене услуге;

1. **субјекат** **иновационе делатности** је правно или физичко лице које обавља

активности иновационе делатности, у складу са овим законом;

1. **регистровани субјекат иновационе делатности** је субјекат иновационе

делатности који је уписан у Регистар иновационе делатности, у складу са овим законом;

1. **носилац реализације иновационе делатности** означава правно или физичко лице које интегрише и координира активности иновационе делатности које су суфинансиране на основу Јавног позива, у складу са овим законом;
2. **иновациони пројекат** је скуп активности којима се реализује иновациона

делатност, а који за резултат има:

* стварање нових производа, услуга, технологија и процеса односно њихових значајних измена, односно унапређења у складу са потребама тржишта;
* обједињена примењена и развојна истраживања у одређеној научној и технолошкој области.

1. **иновациона инфраструктура** је окружење успостављено у области информационих и комуникационих технологија, техничке и технолошке опремљености, физичке инфраструктуре (просторне, транспортне, интернет и интранет), као и у сфери инфраструктуре знања (ресурси научних и истраживачких организација као и други научни ресурси), које је покретачка снага у реструктурирању пословног сектора и повезивању субјеката иновационе делатности из академског и привредног сектора;
2. **тeхнопредузетништво** је активност која обухвата знања, вештине и могућности за покретање, организовање, развој и иновације технолошких процеса, чији је основни циљ креирање новог тржишта и стварање профита;
3. **млада иновативна компанија** је привредно друштво од чијег оснивања није прошло више од шест година и које је способно за развијање производа, технологија или процеса који су нови, односно значајно унапређени у технолошком смислу;
4. **инструменти подршке иновацијама** су активности и механизми којима се

обезбеђује подршка иновацијама, који могу бити у различитој форми и имплементирани на различитим нивоима, у зависности од дефинисаних циљева подршке, који могу да укључују али се не ограничавају на: стимулисање истраживања и развоја, промовисање иновативних производа и услуга, оснивање и развој иновативних компанија заснованих на знању, улагање у младе иновативне компаније у раном стадијуму развоја итд.

**Иновациона политика**

**Члан 3.**

Иновациона политика се односи на постављање циљева и учвршћивање услова система за стварање, развој и имплементацију иновација.

На предлог министарства надлежног за иновациону делатност, сачињеног у сарадњи са министарством надлежним за привреду, Влада усваја националну иновациону стратегију за период од седам година, са акционим планом за њено спровођење.

Поред механизма за развој националног иновационог система са трансфером знања као стратешком мисијом, документ из става 2. овог члана дефинише приоритетне области у којима ће се пружати подршка иновативности, инструменте за управљање интелектуалном својином и активности трансфера знања.

**Спровођење иновационе политике**

**Члан 4.**

Иновациона политика се спроводи кроз програме иновационе делатности, у складу са овим законом.

У односу на приоритете дефинисане у националној иновационој стратегији из члана 3. став 2. овог закона, министарство надлежно за иновациону делатност обезбеђује услове и прати спровођење програма иновационих делатности, и по потреби доставља предлоге Влади о мерама за отклањање уочених проблема.

**Иновациона делатност**

**Члан 5.**

Иновациону делатност нарочито чине следеће активности:

1. стицање, комбиновање, обликовање и коришћење постојећег научног, технолошког, пословног и другог одговарајућег знања, рада и вештина са циљем развоја нових или унапређених роба, услуга, процеса и технологије;
2. опремање и припрема објеката, ресурса и повезаних услуга за управљање имплементацијом новог или значајно унапређеног метода производње или испоруке у одговарајућим областима;
3. тестови/анализе за потребе сертификације и стандардизације нових или значајно унапређених роба, услуга, процеса и технологија;
4. активности развоја нових или значајно унапређених роба, услуга, процеса и технологија и/или њихове примене у иницијалној фази иновационој пројекта;
5. aктивности трансфера знања у вези са иновативном робом, услугама, процесима и технологијама као поступка чији је циљ стицање, прикупљање и размена сваког облика знања у вези са иновационим пројектима;
6. активности трансфера технологије у вези са иновативном робом, услугама, процесима и технологијама укључујући активности идентификовања, експлоатације и заштите права интелектуалне својине, као и активности привредног искоришћавања иновативног научног истраживања;
7. стварање и развој иновационе инфраструктуре;
8. искоришћавање нових идеја и резултата научне и истраживачке активности у домену управљања друштвом;
9. комерцијализација активности усмерених ка резултатима иновационе делатности;
10. остале активности усмерене ка комерцијализацији иновација, у складу са овим законом.

У погледу спровођења иновационе делатности и коришћења подстицајних мера, пожељно је подстицање сарадње између приватног и јавног сектора, у складу са законом.

1. **МИНИСТАРСТВО НАДЛЕЖНО ЗА ИНОВАЦИОНУ ДЕЛАТНОСТ**

**Члан 6.**

Министарство надлежно за науку и технолошки развој као надлежно за иновациону делатност (у даљем тексту: Министарство) је одговорно за успостављање и примену политике иновација у складу са националном иновационом стратегијом из члана 3. став 2. овог закона, стимулацију технопредузетништва, трансфер знања и технологије у привреду, надзор над управљањем интелектуалном својином у активностима трансфера знања и технологије, развој и унапређење иновационог система у Републици Србији и за прописе у области заштите и промета права интелектуалне својине.

**Надлежност министарства**

**Члан 7.**

Министарство:

1. Сарађује са осталим министарствима, организацијама и институцијама у циљу стимулисања развоја иновационих капацитета у Републици Србији;
2. Предлаже Влади документа у вези стратешке политике у области иновационих активности и програма иновационе делатности;
3. Надгледа испуњеност постојећих активности у оквиру иновационе делатности, укључујући независно периодично праћење и вредновање утицаја програма који су финансирани, односно суфинансирани из буџета Републике Србије;
4. Предлаже програме у складу са потенцијалом за развој и потребама Републике Србије;
5. Врши расподелу средства буџета Републике Србије за финансирање програма и контролише њихово наменско трошење, у складу са овим законом;
6. Извршава уговоре којима се регулише финансирање из буџета и програме имплементиране у сарадњи Министарства и Фонда за иновациону делатност Републике Србије;
7. Реализује јавне позиве за финансирање иновационе делатности, у складу са овим законом;
8. Остварује међународну сарадњу и стара се о укључивању носилаца иновационе делатности у европски и међународни иновациони простор, у складу са овим законом;
9. Подноси Влади најмање једном годишње извештај о стању и резултатима иновационе делатности у Републици Србији најкасније до 31. марта текуће године за претходну годину, у складу са овим законом;
10. У сарадњи са другим министарствима, Заводом за интелектуалну својину и Фондом за иновациону делатност Републике Србије, контролише развој националних смерница и имплементацију приручника у јавним истраживачким и иновационим организацијама за управљање интелектуалном својином у активностима трансфера знања и прописује процедуре за координисање активностима и управљање правима интелектуалне својине и трансфером технолошких активности на универзитетима и јавним научноистраживачким организацијама;
11. Врши надзор и остала овлашћења, у складу са овим законом.
12. **ПРАЋЕЊЕ РАЗВОЈА И ПРИВРЕДНОГ ИСКОРИШЋАВАЊА ИНОВАЦИЈА**

**Комисија**

**Члан 8.**

Министар надлежан за иновациону делатност (даље у овом тексту: Министар) може да образује Комисију за праћење развоја и привредног искоришћавања иновација (у даљем тексту: Комисија).

Председник Комисије је министар надлежан за иновациону делатност.

Чланови комисије су представници министарстава Републике Србије надлежних за иновациону делатности, послове финансија, привреде, здравља, информационог друштва, државне управе, рада и социјалне политике, пољопривреде, шумарства, водопривреде и заштите животне средине, представник Фонда за иновациону делатност и пет чланова из приватног привредног сектора, академског сектора, групе потрошача и стручњака из области иновационе делатности.

**Надлежности Комисије**

**Члан 9.**

Комисија:

1. припрема стручне анализе у области иновационе делатности;
2. анализира међународну праксу у овој области;
3. иницира измене важећих прописа у овој области, са циљем подстицања иновационе делатности;
4. припрема одговарајуће извештаје, анализе, препоруке и предлоге Влади поводом питања конкурентности, обезбеђујући:

а) интегрисани приступ у пружању препорука и предлога за дефинисање активности и

мера усмерених на координацију политике Владе и мера за повећање конкурентности, као и начина њихове примене;

б) међуресорну и међуинституционалну координацију у погледу креирања програма

компететивности како би се спречило преклапање активности у различитим институцијама;

в) редовно праћење политике и мера Европске уније и земаља са најбољом праксом у

области повећања компететивности;

г) редовно праћење индикатора компететивности српске привреде и давање мишљења

и предлога на тој основи;

д) сталну комуникацију са међуресорним експертским групама за индустријски развој;

ђ) иницирање и подржавање јавно-приватног дијалога;

е) интегрисани приступ у креирању политике успостављања органа, односно агенција

и предлагање Влади преуређења овлашћења постојећих органа, односно агенција и/или оснивање нових;

ж) друге активности у вези са обављањем делатности и остваривањем циљева рада

Комисије.

Комисија доноси пословник о свом раду.

Стручне и административно-техничке послове за Комисију обавља Министарство.

**Радна тела Комисије**

**Члан 10.**

Комисија може да образује посебна тела за праћење и стимулисање иновационих делатности у циљу привредног искоришћавања иновација у одређеним областима и привредним гранама, како би се обезбедила координација рада, реализација заједничких интереса, куповина и употреба неопходне опреме, просторија и стручних публикација, а нарочито за потребе искоришћавања стручних препорука од стране експерата и евалуације иновационог рада.

На основу извештаја тела образованих на основу става 1. овог члана, Комисија:

* учествује у припреми националне иновационе стратегије из члана 3. став 2. овог закона;
* учествује у припреми акционог плана за имплементацију националне иновационе стратегије из члана 3. став 2. овог закона;
* даје смернице и препоруке за припрему правила набавки иновативних производа и услуга;
* даје мишљења и препоруке за припрему програма иновационе делатности;
* даје мишљења, препоруке и смернице за међународну сарадњу.

1. **РЕГИСТАР ИНОВАЦИОНЕ ДЕЛАТНОСТИ**

**База података**

**Члан 11.**

Министарство води јавно доступну базу података о субјектима иновационе делатности, о иновационим пројектима и о активностима иновационе делатности које се одвијају у Републици Србији (у даљем тексту: Регистар иновационе делатности) у складу са овим законом. Регистар иновационе делатности води се у штампаној и у електронској форми.

Министарство утврђује садржај и начин вођења базе података из става 1. овог члана, укључујући услове за уписивање и за брисање из Регистра иновационе делатности.

База података из става 1. овог члана за претходну годину, је део годишњег извештаја који Министарство доставља Влади у складу са чланом 7. став 1. тачка 9) овог закона.

Министарство наставља да води Регистар иновационе делатности који је установљен Законом о иновационој делатности („Службени гласник РСˮ, бр. 110/05, 18/10 и 55/13), као саставни део Регистра иновационе делатности из става 1. овог члана.

**Упис у Регистар иновационе делатности**

**Члан 12.**

На основу пријаве са прописаном документацијом, субјекти иновационе делатности се уписују у Регистар иновационе делатности.

Корисници подстицајних државних мера и буџетских средстава за развој иновационе делатности се у Регистар иновационе делатности уписују по службеној дужности.

**Члан 13.**

Сви регистровани субјекти иновационе делатности у смислу овог закона, дужни су да Министарству подносе годишње извештаје о предузетим активностима иновационе делатности и иновационим пројектима, као и извештаје о плановима за обављање иновационе делатности за следећу годину, најкасније до 31. јануара текуће године.

Министарство прописује садржај документације која је обавезан саставни део годишњег извештаја из става 1. овог члана.

Годишњи извештаји из става 1. овог члана чине саставни део годишњег извештаја који Министарство доставља Влади у складу са чланом 7. став 1. тачка 9) овог закона.

1. **СУБЈЕКАТ ИНОВАЦИОНЕ ДЕЛАТНОСТИ**

**Члан 14.**

У складу са овим законом, својство субјекта иновационе делатности имају нарочито:

1. правна лица уписана у Регистар иновационе делатности као организације за обављање иновационе делатности;
2. правна лица уписана у Регистар иновационе делатности као организације за пружање инфраструктурне подршке иновационој делатности;
3. привредна друштва која обављају иновациону делатност у смислу члана 5. став 1. овог закона;
4. физичка лица уписана у Регистар иновационе делатности као иноватори.

**Организација за обављање иновационе делатности**

**Члан 15.**

Правно лице може бити уписано у Регистар иновационе делатности као организација за обављање иновационе делатности уколико је регистровано и за обављање делатности у сфери истраживања и експерименталног рада у природним наукама, технолошком развоју и осталим областима науке и технике, односно за комерцијализацију резултата тог рада, у складу са законом којим се уређује класификација делатности и регистар јединица развртставања.

За сврхе обављања послова истраживања, креирања, развоја, примене и маркетинга иновација, организације за обављање иновационе делатности могу се регистровати у својству:

1. развојно-производни центар
2. истраживачко-развојни центар
3. иновациони центар.

Као организација за обављање иновационе делатности из става 2. овог закона може бити регистровано и привредно друштво које обавља иновациону делатност у складу са чланом 5. став 1. овог закона, а у складу са поднетим програмом, односно пројектом иновационе делатности.

**Организације за пружање инфраструктурне подршке иновационој делатности**

**Члан 16.**

Правно лице за пружање инфраструктурне подршке иновационој делатности кроз обезбеђивање инфраструктурне подршке за иновациону делатност, подршку управљању, пословању, умрежавању и истраживању субјеката иновационе делатности, може се уписати у Регистар иновационе делатности у својству:

1. пословно технолошки инкубатор;
2. пословно технолошки акцелератор;
3. научно-технолошки парк;
4. центар за трансфер технологије.

**Уговор са корисником**

**Члан 17.**

Права и обавезе организације за пружање инфраструктурне подршке иновационој делатности уписане у Регистар иновационе делатности и корисника услуга регулишу се међусобним уговором.

Уговор из става 1. овог члана се закључује уз сагласност Министарства, уколико је Влада суоснивач уговорне стране.

**Иноватор**

**Члан 18**.

Физичко лице се може уписати у Регистар иновационе делатности у својству иноватора.

**Државна помоћ**

**Члан 19.**

На финансирање програма иновационе делатности средствима буџета Републике Србије, примењују се прописи којима се уређује државна помоћ.

1. **ПРОГРАМИ ИНОВАЦИОНЕ ДЕЛАТНОСТИ**

**Члан 20.**

Ради подршке технолошког развоја иновативних роба и услуга, подстицаја примене и комерцијализације научних и истраживачких резултата, развоја трансфера технологије, употребе модерне технологије и изградње инфраструктуре иновационе делатности у складу са националном стратегијом иновационе делатности, Влада, на предлог Министарства, усваја програме иновационе делатности који се финансирају и из средстава буџета Републике Србије.

Средставима буџета Републике Србије се могу финансирати и посебни програми иновационе делатности које давалац средстава доноси и обезбеђује њихову реализацију и Министарству доставља извештај о иновационим пројектима или активностима реализованим на основу тог програма, ради уписа у евиденцију из члана 11. став 1. овог закона.

**Јавни позив**

**Члан 21.**

Програми иновационе делатности из члана 20. овог закона реализују се путем иновационих пројеката и активности.

Иновациони пројекти и активности из става 1. овог члана финансирају се на начин и под условим утврђеним јавним позивом (у даљем тексту: Јавни позив).

**Финансирање иновационе делатности**

**Члан 22.**

Ради остваривања циљева иновационе политике, финансирање иновационе делатности се обезбеђује из:

1. средстава буџета Републике Србије;
2. средстава буџета аутономне покрајине;
3. средстава буџета јединице локалне самоуправе;
4. средстава међународних финансијских организација;
5. средстава обезбезбеђених од стране Фонда за иновациону делатност Републике Србије;
6. других извора у складу са законом.

**Средства буџета Републике Србије, аутономне покрајине и јединице локалне самоуправе**

**Члан 23.**

Финансирање иновационе делатности из средстава буџета Републике Србије, аутономне покрајине и јединице локалне врши се у циљу развоја националног иновационог система, нарочито кроз:

1. развој иновација у смислу члана 2. став 1. тачка 4) овог закона;
2. развој иновационе инфраструктуре у смислу члана 2. став 1. тачка 9) овог закона;
3. реализацију других инструмената подршке иновацијама у смислу члана 2. став 1. тачка 12) овог закона.

**Пријава иновационог пројекта или активности**

**Члан 24.**

Предлог иновационог пројекта или активности (у даљем тексту: Пројекат) подноси се на начин и у складу са условима прописаним Јавним позивом.

Давалац средстава Јавним позивом нарочито уређује:

1. Циљеве расписивања Јавног позива;
2. Приоритетне области, односно активности које се финансирају кроз Јавни позив;
3. Износ и намену средстава финансирања које се одобрава кроз Јавни позив;
4. Форму и садржај пријаве Пројекта;
5. Критеријуме, процедура и услове за оцену и одобравање финансирања Пројекта;
6. Модел уговора за реализацију Пројекта;
7. Одредбе о примени прописа о државној помоћи;
8. Начин регулисања својине над оствареним резултатима Пројекта;
9. Начин уређења питања поверљивости података, у складу са законом;
10. Процедуре за контролу и оцену напредовања Пројекта и остваривања резултата Пројекта;
11. Процедуре за административну и финансијску контролу наменске потрошње средстава финансираног Пројекта;
12. Процедуре за обезбеђивање заштите животне средине, у складу законом.

**Оцена и одобравања финансирања Пројекта**

**Члан 25.**

Оцена и одобравање финансирања Пројекта спроводи се у складу са правилима утврђеним Јавним позивом.

Правилима из става 1. овог закона се обезбеђује да оцена и одобравање финансирања Пројекта буде спроведено у складу са принципима транспарентности, непристрасности и одговорности, као и међународно признатим стандардима добре праксе.

**Члан 26.**

Евиденција о финансираном и суфинансираном Пројекту у складу са Одељком VI. овог закона, укључујући евиденцију о Пројекту финансираном, односно суфинансираном у оквиру јавног позива за национално или комбиновано (национално/међународно) финансирање, води се у Регистру иновационе делатности, као део електронске и јавно доступне база података.

1. **ПРАВА ИНТЕЛЕКТУАЛНЕ СВОЈИНЕ НА РЕЗУЛТАТИМА ПРОЈЕКТА**

**Члан 27.**

Интелектуална својина (проналазак, индустријски дизајн, топографија полупроводничких производа, ауторско дело) која настане у току реализације Пројекта који се финансира и средствима буџета Републике Србије припада организацији у којој је интелектуална својина настала, осим уколико није другачије уговорено.

На проналазак, индустријски дизајн и топографију полупроводничких производа из става 1. овог члана сходно се примењују одредбе закона којима се уређује заштита проналазака који су створени у радном односу, уколико нису у супротности са овим законом.

На ауторско дело из става 1. овог члана, сходно се примењују одредбе закона којим се уређује заштита ауторских дела створених у радном односу, уколико нису у супротности са овим законом.

Када више чланова тима Пројекта учествује у својству проналазача, аутора индустријског дизајна, аутора топографије полупроводничких производа или аутора ауторског дела, учешће у добити утврђују зависно од њиховог појединачног доприноса стравању проналаска, индустријског дизајна или топографије полупроводничких производа.

**Управљање интелектуалном својином на Пројекту**

**Члан 28.**

Носилац Пројекта и лице именовано као главни истраживач, односно руководилац Пројекта суфинансираног из буџета Републике Србије, предузима неопходне мере за заштиту интелектуалне својине која настане у току реализације Пројекта.

Лице из става 1. овог члана у оквиру годишњег извештаја даваоца средстава буџета Републике Србије информише о предузетим мерама заштите интелектуалне својине у земљи и/или иностранству.

1. **ЕКОНОМСКЕ ПОДСТИЦАЈНЕ МЕРЕ**

**Члан 29.**

За правна и физичка лица која примењују савремене технологије, стварају и стављају у промет иновативне производе и услуге, реализују патентна решења или финансијски потпомажу развој иновационе делатности, могу се утврдити пореске, царинске и друге олакшице или ослобађања од обавезе плаћања, под условима и на начин утврђен законом.

За привредна друштва и предузетнике који у свом раду улажу у развој и повећање обима иновативности и проналазаштва могу се утврдити посебне подстицајне мере у виду субвенција, депозита и његовог рефундирања, под условима и на начин утврђен законом.

1. **ФОНД ЗА ИНОВАЦИОНУ ДЕЛАТНОСТ РЕПУБЛИКЕ СРБИЈЕ**

**Правни положај**

**Члан 30.**

Фонд за иновациону делатност Републике Србије (у даљем тексту: Фонд) је основан ради обезбеђивања средстава за подстицање иновативности и развоја националног иновационог система.

Фонд има својство правног лица.

Седиште Фонда је у Београду.

Фонд је уписан у Регистар привредних субјеката.

Назив Фонда у међународној коресподенцији је: „Serbian Innovation Fund - SIF”.

Фонд се уписује у Регистар иновационе делатности по службеној дужности.

**Послови Фонда**

**Члан 31.**

Фонд спроводи послове у вези са финансирањем припреме, реализације и развоја програма, пројеката и других активности у области спровођења иновационе политике у Републици Србији, пре свега у погледу подстицања иновација и трансфера технологија, а нарочито:

1. стручне и друге послове у вези са прибављањем средстава Фонда, управљањем тим средствима и њиховим коришћењем;
2. активности посредовања у вези са финансирањем иновационе делатности из средстава међународних организација, финансијских институција и тела, као и домаћих и страних правних лица, нарочито у областима науке и технологије које стратешки документи утврде као приоритетне;
3. вођење базе података о корисницима средстава одобрених од стране Фонда, као и о програмима, пројектима и другим активностима које Фонд финансира у области иновационе делатности, управљања правима интелектуалне својине и активностима трансфера технологије, као и потребним и расположивим финансијским средствима за њихову реализацију;
4. подстицање, успостављање и остваривање сарадње са међународним и домаћим институцијама и другим правним и физичким лицима ради финансирања иновационе делатности и трансфера технологија, у складу са националним стратешким циљевима и програмима, као и међународним уговорима којима се реализују циљеви утврђени овим законом;
5. учествовање у активностима из члана 7. став 1. тачка 10) овог закона.

База података из става 1. тачка 3) овог члана је део годишњег извештаја Фонда из члана 34. став 3. овог закона.

**Приходи Фонда**

**Члан 32.**

Приходи Фонда се обезбеђују из:

1. средстава буџета Републике Србије;
2. донација, прилога, поклона и помоћи;
3. средстава остварених од реализације иновација чији је развој Фонд финансирао, а у складу са уговором одређеним правима на интелектуалну и другу својину;
4. прихода остварених на основу међународне билатералне и мултилатералне сарадње на програмима, пројектима и другим активностима у области иновационих делатности;
5. прихода од управљања слободним новчаним срествима Фонда;
6. других извора, у складу са законом.

**Коришћење средстава Фонда**

**Члан 33.**

Фонд у обављању својих послова, а нарочито у планирању и коришћењу средстава, примењује принципе објективности и одговорности, међународно признате стандарде добре праксе и транспарентности и јавности у раду и доношењу одлука.

Средства Фонда користе се за финансирање иновационе делатности, а посебно за:

1. улагања у реализацију и пласман тржишно оријентисаних иновација привредних субјеката;
2. подстицање иновативности у приоритетним областима науке и технологије;
3. остваривање делатности Фонда.

На финансирање иновационе делатности средствима буџета Републике Србије, примењују се прописи којима се уређује државна помоћ.

Фонд може учествовати у суфинансирању програма, пројеката и других активности за намене из става 2. овог члана, ако их организују и финансирају међународне организације, финансијске институције и тела или друга страна и домаћа правна и физичка лица.

**Програми Фонда**

**Члан 34.**

Фонд:

1. доноси годишњи и средњорочни програм рада за период од три године;
2. доноси финансијски план, периодични обрачун и годишњи обрачун;
3. прати реализацију програма и врши контролу над рационалним коришћењем средстава;
4. одлучује о другим питањима и врши друге послове утврђене статутом Фонда, у складу са законом.

На средњорочни програм рада Фонда сагласност даје Влада, а на годишњи програм рада Министарство.

Управни одбор Фонда усваја извештај о реализацији:

* годишњег и средњорочног програма рада за протеклу годину, најкасније до 31. јануара текуће године, као и периодични извештај у било које време, на захтев Министарства;
* средњорочног програма најкасније до 31. јануара у години након истека периода од три године, као и периодични извештај било кад на захтев Министарства.

Фонд подноси Министарству усвојене извештаје о извршењу годишњег и средњорочног програма рада за протеклу годину најкасније до 31. јануара текуће године, као и у свако време на захтев Министарства.

Извештаји из става 4. овог члана су саставни део базе података из члана 11. овог закона.

**Делатност Фонда**

**Члан 35.**

Фонд пружа услуге и одобрава средстава у складу са националном иновационом стратегијом из члана 3. став 2. овог закона и програмима рада Фонда из члана 34. овог закона, а нарочито за следеће области:

1. обезбеђивање услуга и почетног капитала за формирање и раст младих иновативних компанија;
2. одобравање бесповратних средстава (грантова) и условних средстава за активности истраживања и развоја и активности трансфера знања у циљу комерцијализације иновација;
3. подстицање приватног улагања и финансирања пројеката у свим фазама развоја, стављањем на располагање одговарајућих видова кредита и гаранција инвеститорима;
4. пружање стручне подршке за активности трансфера технологија ка истраживачкоразвојним, високо школским и иновационим организацијама;
5. пружање техничке подршке и подршке при управљању правима интелектуалне својине у сарадњи са Заводом за интелектуалну својину Републике Србије.

**Инструменти подршке**

**Члан 36.**

Фонд обезбеђује подршку у виду услуга, директних и индиректних начина финансирања, фнансијских подстицаја, као и кроз друге активности подршке и подстицања иновација посредством приватних фондова и других финансијских институција, организација из области иновација, правних и физичких лица.

Примена инструмената подршке из става 1. овог члана обезбеђује се под условима утврђеним Јавним позивом, на начин уређен упутством за његову реализацију.

При утврђивању инструмената из става 1. овог члана, нарочито се узимају у обзир следећи критеријуми:

1. технолошки аспект;
2. број новозапослених у области истраживања и развоја у односу на величину корисника инструмента подршке;
3. број новозапослених младих и/или средовечних истраживача и иноватора у истраживачко-развојним активностима у вези са величином корисника инструмента подршке;
4. повећање учешћа инвестиција у истраживање и развој у укупним приходима корисника инструмента подршке;
5. пословни резултати Пројекта подржаног кроз инструмент подршке: раст продаје добара или услуга у складу са Пројектом у оквиру једне године од завршетка Пројекта и раст продаје добара или услуга на страним тржиштима у оквиру једне године од завршета Пројекта;
6. вредност оправданих трошкова Пројекта у односу на величину корисника инструмента подршке;
7. позитиван утицај резултата иновационе делатности;
8. позитиван допринос очувању животне средине (заснован на оцени утицаја на животну средину, као обавезном делу документације Пројекта).

**Органи Фонда**

**Члан 37.**

Органи Фонда су: Управни одбор, Директор и Експертска комисија за одобравање инвестиција.

Управни одбор има пет чланова, од којих су три члана представници Владе, именовани на предлог Министарства, а два члана су независни стручњаци из области иновационе делатности, именовани на предлог Фонда.

Чланове Управног одбора именује и разрешава Влада. Председника Управног одбора именује Влада из реда чланова, на предлог Министарства.

Експертска комисија за одобравање инвестиција има од пет до седам чланова, који се бирају у складу са међународним стандардима, а који су међународно признати стручњаци у области иновационе делатности, односно из области делатности Фонда. Чланове и председавајућег Експертске комисије именује и разрешава Управни одбор.

Чланови Управног одбора и Експертске комисије, као и Директор именују се на период од 5 година и могу бити поново именовани.

Именовани Директор, чланови Управног одбора и чланови Експертске комсије могу бити разрешени пре краја периода на који су именовани:

1. на њихов захтев поднет у писаној форми;
2. уколико не извршавају послове утврђене овим законом и другим прописима;
3. уколико поступају супротно обавезама и надлежностима утврђеним законом.

Уколико Директор не извршава послове из своје надлежности, као и уколико му истекне мандат, функцију директора обављаће вршилац дужности до именовања новог директора али не дуже од шест месеци, са могућношћу поновног именовања на период од три месеца.

Чланови Експертске комисије, Управног одбора и Директор одговорни су Фонду за штету проузроковану нелегалним или неморалним активностима.

**Надлежности Управног одбора**

**Члан 38.**

Фондом, као посебним правним лицем и независним имплементационим стручним телом, управља професионални Управни одбор, који:

1. обезбеђује имплементацију националне иновационе стратегије од стране Фонда;
2. усваја програме иновационе делатности из надлежности Фонда;
3. надзире рад директора и даје Министру мишљење за именовање и разрешење директора, односно вршиоца дужности директора Фонда;
4. усваја годишњи и средњорочни програм рада и финснсијски план Фонда;
5. предлаже и даје мишљења о појединим питањима Влади и Директору Фонда;
6. обавља и друге послове у складу са статутом Фонда и овим законом.

Управни одбор прегледа пословне књиге и документацију Фонда, на основу писменог захтева.

Чланови Управног одбора врше своја овлашћења са дужном пажњом и штитећи пословне тајне Фонда.

Рад Управног одбора, сазивање састанака и друга питања од значаја за рад Управног одбора уређују се пословником о раду, који се усваја већином гласова чланова у року од 30 дана од дана именовања тог тела, у складу са овим законом.

**Надлежности Експертске комисије**

**Члан 39.**

Експертска комисија врши оцену и припрема образложени предлог пројеката чију реализацију финансира Фонд, као и оцену предлога поднетих од стране субјеката у односу на све инструменте подршке Фонда, у складу са овим законом.

**Директор**

**Члан 40.**

Директор Фонда се именује на основу јавног конкурса који припрема и објављује Управни одбор најкасније у року од 90 дана пре окончања трајања мандата директора, односно вршиоца дужности директора, који садржи опис послова и потребне квалификације утврђене статутом Фонда.

Директор је законски заступник Фонда који:

* представља и заступа Фонд;
* организује и управља радом Фонда;
* доноси акте из надлежности Фонда, укључујући и акте о заштити пословне тајне и спречавању сукоба интереса.

У циљу обезбеђивања законитог рада, директор усваја и обезбеђује примену прописа о заштити на раду, заштиту података и заштиту животне средине, у складу са овим законом.

**Општи акти Фонда**

**Члан 41.**

Фонд има статут и друге опште акте у складу са законом и статутом.

Статут усваја Управни одбор Фонда, уз сагласност Владе.

Статут Фонда уређује: организацију и пословне активности Фонда, начин предлагања представника Фонда у управном одбору, овлашћења директора Фонда, права, обавезе и одговорности запослених у Фонду у складу са прописима о раду, организацију рада и друга питања од значаја за рад и пословање Фонда.

**Јавност рада Фонда**

**Члан 42**.

Рад Фонда је јаван.

Фонд благовремено и истинито обавештава јавност о обављању делатности за коју је основан, на начин прописан статутом Фонда.

На захтев јавности Фонд даје информације о обављању послова из своје делатности, у складу са прописима који уређују доступност информација од јавног значаја.

**Обављање стручних и других послова**

**Члан 43.**

Стручне и административно-техничке послове у Фонду обављају запослени.

Запослени у Фонду имају права и обавезе у складу са прописима о раду.

1. **ГОДИШЊИ ИЗВЕШТАЈ О ИНОВАЦОНОЈ ДЕЛАТНОСТИ**

**Члан 44.**

Аутономна покрајина и јединице локалне самоуправе подносе Mинистарству годишњи извештај о резултатима и стању иновационе делатности, интелектуалној својини и активностима трансфера технологија на њиховој територији, као и утрошку сопствених буџетских и других финансијских средстава за ту намену, а најкасније до 31. јануара текуће године за претходну годину.

Годишњи извештаји из става 1. овог члана представљају саставни део извештаја министарства из члана 7. став 1. тачка 9) овог закона.

**Надзор**

**Члан 45.**

Надзор над применом одредаба овог закона врши Министарство.

Надзор над буџетским средстава Републике Србије и финансијским радом Фонда врши се у складу са овим законом.

Фонд је обавезан да обезбеди годишњу ревизују, коју спроводи ревизорска кућа изабрана у складу са прописима о јавни набавкама. Фонд обавештава Министарство о избору ревизорске куће.

Надзор над финансирањем из међународних извора, финансијских институција и тела, као и других страних и домаћих правних и физичких лица врши се у складу са споразумом који Фонд закључи са даваоцем средстава.

1. **ПРЕЛАЗНЕ И ЗАВРШНЕ ОДРЕДБЕ**

**Члан 46.**

Усклађивање подзаконских за спровођење овог закона, статута и других аката Фонда, извршиће се у року од шест месеци од дана ступања на снагу овог закона.

Председник и чланови управног одбора Фонда биће именовани у року од деведесет дана од дана ступања на снагу овог закона.

Именовани управни одбор Фонда ће статут Фонда, у року од тридесет дана од свог именовања, доставити Влади на сагласност, посредством Министарства.

Мандат председника и чланова управног одбора именованих на основу Закона о иновационој делатности („Службени гласник РСˮ, бр. 110/05, 18/10 и 55/13) престаје даном именовања из става 2. овог члана.

Експертска комисија ће бити именована у року од девет месеци од дана ступања на снагу овог закона.

**Члан 47.**

Активности реализације и финансирања иновационих делатности започете у складу са одредбама Закона иновационој делатности („Службени гласник РСˮ, бр. 110/05, 18/10 и 55/13) окончаће се у складу са тим законом.

До доношења подзаконских аката за спровођење овог закона, примењују се подзаконски прописи донети на основу Закона иновационој делатности („Службени гласник РСˮ, бр. 110/05, 18/10 и 55/13), уколико нису у супротности са одредбама овог закона.

**Члан 48.**

Закон о иновационој делатности („Службени гласник РСˮ, бр. 110/05, 18/10 и 55/13) престаје да важи даном ступања на снагу овог закона.

**Члан 49.**

Овај закон ступа на снагу осмог дана од дана објављивања у Службеном гласнику Републике Србије.